Ce fel de licitații? Înainte de toate trebuie știut că marile aeroporturi din toată Europa se trezesc în fiecare an cu mii de bagaje abandonate. În Anglia, de exemplu, legea prevede ca aceste bagaje să fie ținute în depozit 100 de zile, după care sunt scoase la licitație dacă nimeni nu le revendică.
Ulterior, la licitație participă cine vrea și toată lumea are de câștigat. În principal casele de licitații, care primesc un comision pentru bunurile vândute, în timp ce compania aeriană face un oarecare profit pentru că le-a pus la dispoziție.
Cât despre cei care participă la licitație, aceștia fie pot să dea lovitura, fie plătesc o sumă modică pentru o geantă inutilă. Există totuși multe povești de succes, cum ar fi cele prezentate de LAD Bible. De exemplu în 2018 scriitoarea Annabel Elliott, cunoscută drept "o fanatică a călătoriilor" a participat la o astfel de licitație.
Aici, Greasbys Auctioneers din Londra scotea la licitație 70 de genți pierdute. A pus ochii atunci pe o geantă mare lucioasă, dar și pe o valiză mică. A plătit 50 de lire pentru acestea și spune că a găsit în interior "haine frumos mirositoare, un tub de cremă și o perucă de păr natural".
Un alt bărbat a fost mult mai norocos, pentru că a plătit 60 de lire sterline pentru o geantă care conținea un tablou care a fost estimat la 1.500 de lire sterline. Cu toate acestea, cel mai fericit a fost bărbatul care a plătit 11 lire sterline pentru o geantă oarecare, după care a găsit în interior 12.000 de dolari.
Desigur, aceasta este o întâmplare rară, de tipul "o dată în viață", însă oamenii sunt deciși să își mai încerce norocul la acest "loz în plic cu genți". În România, licitațiile cu bagaje pierdute sunt foarte rare, însă de acest lucru profită escrocii care încearcă să înșele oamenii naivi.
De exemplu, în luna noiembrie a anului trecut, un anunț apărea pe Facebook că Aeroportul Otopeni vinde genți pierdute pentru doar 9,93 lei. Hackerii au făcut inclusiv o pagină de Facebook ce seamănă izbitor de mult cu cea a Aeroportului Otopeni.
"Aeroportul Internațional Henri Coandă vinde valize pierdute", așa arată anunțul publicat pe Facebook de escroci. Evident, mulți români s-au înghesuit să plătească aceste sume în speranța că vor găsi în genți telefoane mobile, bijuterii sau laptopuri.
Valentin Iordache, manager de comunicare al Companiei Naționale Aeroporturi București, i-a avertizat în această privință pe oameni. "Aeroportul nu scoate la vânzare bagaje, pentru că nu le deține și astfel de proceduri s-au înmulțit, mai ales că se apropie Black Friday și cu toții suntem în căutare de chilipiruri.
Bagajele sunt procesate de compania aeriană, respectiv agentul de handling, nu de aeroport", a explicat reprezentantul aeroportului. Miza hackerilor de fapt nu e să obțină cei 9,93 lei de la oameni ci să le fure acestora datele financiare și personale.